钦定古今图书集成/理学汇编/文学典/第082卷 > 李璧
## 钦定古今图书集成/理学汇编/文学典/第082卷 > 李璧

按《宋史》本传：“璧字季章，眉之丹棱人。父焘，典国史。璧
少英悟，日诵万馀言，属辞精博。周必大见其文，异之
曰：‘此谪仙才也’。孝宗尝问焘：‘卿诸子孰可用？焘以璧
对。以父任入官。后登进士第，召试为正字。宁宗即位，
徙著作佐郎，兼刑部郎，权礼部侍郎，兼直学士院。时
韩𠈁胄专国，建议恢复，宰相陈自强请以𠈁胄平章’”
国事。遂召璧草制，同礼部尚书萧达讨论典礼，命𠈁
胃三日一朝，序班丞相上。璧受命使金，行次扬州，忠
义人朱裕挟宋帅袭涟水，金人愤甚，璧乞枭裕首境
上，诏从其请。璧至燕，与金人言，披露肝胆，金人之疑
顿释。璧归，𠈁胄用师意方锐，璧言：“进取之机，当重发
而必至，毋轻出而苟且。”既而陈景俊使北还，赞举兵
甚力。钱象祖以沮兵议忤𠈁胄，得罪贬。璧论襄阳形
势，深以腹心为忧，欲待敌先发，然后应之。𠈁胄意不
怿，于是四川、荆、淮各建宣抚，而师出矣。璧度力不能
回，乃入奏：“自秦桧首倡和议，使父兄百世之仇不复
开于臣子之口。今庙谋未定，士气积衰，苟非激昂，曷
克丕应？臣愚以为宜亟贬秦桧，示天下以仇耻必复
之志，则宏纲举而国论明，流俗变而人心一，君臣上
下，奋励振作，拯溃民于残虐，湔祖宗之宿愤在今日，
举而措之无难矣。”疏奏，秦桧坐追王爵。议者谓璧不
论桧之无君，而但指其主和。其言虽公，特以迎合𠈁
胄用兵之私而已。初，𠈁胄召叶适直学士院，草《出师
诏》，适不从，乃以属璧，由是进权礼部尚书。𠈁胄既丧
师，始觉为苏师旦所误。一夕，招璧饮，酒酣，及师旦事，
璧微擿其过，觇𠈁胄意向，乃极言师旦怙势招权，使
明公负谤，非窜谪此人，不足以谢天下。师旦坐贬官。
璧又言郭倬、李汝翼偾军误国之罪，宜诛之以谢淮
民。拜参知政事。金遣使来，微示欲和意，丘崇以闻，璧
贻崇书，俾遣小使致书金帅求成。金帅报书，以用兵
首谋指𠈁胄，𠈁胄大恚，不复以和为意。璧言：“张浚以
讨贼复仇为己任，隆兴之初，事势未集，亦权宜就和，
苟利社稷，固难执一。”𠈁胄不听，以张岩代崇。璧力争，
言丘崇素有人望。𠈁胄变色曰：“方今天下独有一丘
崇邪？”吴曦叛，据蜀称王，杨巨源、安丙诛之。事闻，璧议
须用重臣宣抚，荐制置使杨辅为宣抚使，而使安丙
辅之。丙杀杨巨源，辅恐召变，以书举刘甲自代。𠈁胄
疑辅避事，璧曰：“孝宗闻吴璘病，亟诏汪应辰权宣抚
使职事，蜀赖以安，此故事也。”于是命甲权宣抚使。方
信孺使北归，言金人欲缚送𠈁胄，故𠈁胄忿甚，用兵
之意益急。璧方与共政，或劝其速去，毋与𠈁胄分祸。
璧曰：“嘻！国病矣，我去谁适谋北？”会礼部侍郎史弥远
谋诛𠈁胄，以密旨告璧及钱象祖。象祖欲奏审，璧言
事留，恐泄。𠈁胄迄诛，璧兼用知枢密院事。御史叶时
论璧反复诡谲，削三秩，谪居抚州。后辅臣言诛𠈁胄
事，璧实预闻，乃令自便。复官，提举洞霄宫。久之，复以
御史奏，削三秩，罢祠。越四年，复除端明殿学士、知遂
宁府。未至，而溃兵张福入益昌戕王人，略阆、剽，果至
遂宁。璧传檄谕之，福等读檄泣下，约解甲降。会官军
至，挑贼，贼忿，尽燔其城，顾府治曰：“李公旦夕来居此，
其勿毁。”璧驰书大将张威，使调嘉定黎雅砦丁牌手
来会战。威夜遣人叩门来言曰：“贼垒坚不可破。”将选
死士梯而登，以火攻之。璧曰：“审尔，必多杀士卒。盍先
断贼汲路与粮道，使不得食，即自成擒矣。”以长围法
授之，威用其谋，贼遂平。璧寻引疾奉祠，嘉定十五年
六月卒。进资政殿学士致仕，谥文懿。璧嗜学如饥渴，
群经百氏，搜抉靡遗，于典章制度尤综练，为文隽逸，
所著有《雁湖集》“一百卷，《清尘录》三卷，《中兴战功录》三
卷，《中兴奏议》若干卷，《内外制》二十卷，《援毫录》八十卷，
《临汝闲书》百五十卷。”璧父子与弟皆以文学知名，
蜀人比之“三苏”云。